告春亭詩爲江寧令荀晉仲作
作者：王之道
朝代：宋

paragraphs: 淵明晉高士，從官非所好。
當時令彭澤，爲米聊寄傲。
公田三百畆，一稔足炊䤖。
明年春二月，農以仲春告。
爲言當舉趾，西疇雨如膏。
雨後春日遲，不寒亦不暴。
欣欣木争榮，民析肯居隩。
感此萬物時，吾年廹衰眊。
餘生復幾許，遑遑近顛倒。
翩然賦歸去，豈爲折腰躁。
兄也今淵明，强盛當遠到。
學問窮古始，文章配盤誥。
十年宰兩邑，五月政三報。
去冬得兄書，憐我加慰勞。
仁言暖於帛，失喜至舞蹈。
其間何所云，作亭縣之奥。
爲農榜告春，此意在勸導。
我欲求子詩，併以示倪耄。
春作苟盡力，秋成可無禱。
先當起疲瘵，次用振凋耗。
别來忽九載，觸緒增戀嫪。
塞命敢不勉，一笑一杯犒。